
Kjære leser!

Dette er den siste delen i serien om Seksjon M, og jeg lover at det blir en brutal avslutning med uventede vendinger og avsløringer!

En stor takk til Jenny Thor, VD Word Audio Publishing, og min forlegger Johanna Rydergren, som har gjort ALT for å skape de beste forutsetninger for denne reisen. Dere er fantastiske!

Takk til redaktørene Lena Sanfridsson, Sara Hemmel og Josefine Lindén for uvurderlige tilbakemeldinger og kloke synspunkter.

Takk til min varme, morsomme og intelligente forfattervenn Cecilia Sahlström – det har vært en ære å skrive denne boken med deg ved min side.

Takk til hele teamet i Word Audio Publishing. Dere er stjerner, alle sammen!

Til slutt – husk at virkeligheten alltid overgår fantasien. Serien om Seksjon M og drapene de begår og etterpå etterforsker med stor suksess, er basert på virkelige hendelser.

Ex officio,

Christina Larsson


APRIL

Skånes universitetssykehus, Malmö

NORA

Nora Feller hatet sykehus, avskydde den mugne lukten av innestengt sykdom og rengjøringsmidler uten parfyme. Det var hvitmalte vegger overalt og stygge malerier med små merkelapper nederst i det høyre hjørnet som opplyste at de tilhørte Landstinget. Hvem faen trodde de brydde seg om sånt når man satt i et vindusløst venterom utenfor en operasjonssal, der legene forsøkte å redde et liv? Livet til moren hennes.

Nora reiste seg opp, det svimlet i hodet og hun ble nødt til å støtte seg til armlenet på stolen med den ene hånden til det gikk over. Det var en av disse klumpete trestolene med mørkeblått setetrekk som så ut til å finnes på hvert eneste sykehus. På et bord i det ene hjørnet lå istykkerleste ukeblader med oppskrifter og innredningstips. Alt like intetsigende og nøytralt. Nora klarte ikke å sitte stille mer enn noen minutter av gangen. Hun slapp armlenet og tok noen skritt på skjelvende bein. Hun hadde ikke tall på hvor mange ganger hun hadde gått frem og tilbake i venterommet og satt seg ned bare for å reise seg igjen. Hun blunket, gned håndflatene mot øynene, men det hjalp ikke. Bilder av hvordan hun hadde funnet moren sin blødende på kjøkkengulvet, gikk i repetisjon gjennom hodet og var som brent fast på netthinnen.

Blod. Blod overalt. Hun hørte ekkoet av sin egen stemme i hodet, hvordan hun skrek morens navn, skrek etter hjelp, skyndte seg frem, gikk ned på kne, lyden av sirener som nærmet seg, hvordan hun holdt hendene rundt det livløse ansiktet til moren som ble blekere for hvert sekund som gikk. Hvordan hun presset hendene mot magen til Mona der blodet strømmet ut av sårene, farget klærne røde, spredte seg over hele kroppen lik en blomst som åpnet seg, og fortsatte videre utover gulvet.

Etterpå folk som dro i skuldrene og armene hennes, ansikter med munner som gjentok navnet hennes, tvang henne til å løsne grepet mens helsepersonell tok over og la moren på en båre, hissige stemmer, kniven, den store forskjærkniven som lå igjen på gulvet, og hvordan hun hadde sett på sine egne skjelvende hender, tilsølte av blod. Hun ville vaske seg, få det forferdelige bort fra huden sin, men da hun snudde seg mot vasken for å skru på kranen, hadde hun blitt hindret av bestemte stemmer og hender som hadde grepet fatt i armene hennes og ført henne ut av huset.

«Vil du bli med i ambulansen?» spurte noen, og hun nikket til svar, ute av stand til å snakke. Hun hadde stått som paralysert med armene hengende ned langs sidene, kroppen adlød henne ikke. Alt var som i en tåke, men likevel krystallklart. Hun var til stede, men likevel ikke. Underveis mot sykehuset presset ambulansearbeiderne kompresser mot morens mage, la en maske over ansiktet, satte på dryppslanger og ga henne sprøyter mens de snakket med hverandre som om Nora ikke var der.

Etter en evighet som sikkert ikke varte lenger enn noen minutter, var de fremme ved sykehuset. Bakdørene ble slått opp. Hvitkledde folk sto klare, dro ut båren, løp av gårde med moren hennes. Nora ble sittende igjen, ute av stand til å røre på seg, til noen kom og hjalp henne med å vaske seg, tok hånd om de blodtilsølte klesplaggene, ga henne andre klær og plasserte henne i venterommet der hun fortsatt ventet, mens natten begynte å gå over i et grålig morgengry. Det eneste hun visste, var at de opererte Mona, forsøkte å redde livet hennes. Så lenge ingen kom gjennom døren som førte til operasjonsavdelingen, var det håp om at moren ville overleve.

Kvalmen skylte over henne igjen, og hun skyndte seg inn på toalettet og rakk akkurat å få opp lokket før hun måtte bøye seg frem og kaste opp. Magemusklene trakk seg sammen i kramper. Smaken av galle fylte munnen, øynene var tårevåte og svetten piplet ut av porene. Hun hadde ikke noe i magen, annet enn flytende, gul galle. Hun grøsset og snudde seg mot servanten. Fylte hendene med vann, skylte ansiktet og munnen. Den bitre smaken ble sittende. Hun trakk ut noen papirtørklær for å tørke seg i ansiktet og på hendene. Under neglene hadde hun fortsatt blod, som nå var blitt mørkebrunt. Sørgerender, som det ble kalt. Så ironisk. Hun løftet blikket, så seg selv i speilet, noe hun hadde unngått frem til nå. Øynene var rødkantet, hovne og fylt av angst, huden blek og leppene tørre. Hun snudde blikket bort. Så ned på buksen og genseren som de hadde gitt henne. Hun ville hjem, ville dusje, skrubbe seg ren og ta på seg sine egne klær, men våget ikke forlate sykehuset. Hvorfor tok det så lang tid? Hvorfor kom ingen og fortalte hvordan det gikk? Tanken på at det var hennes feil at moren holdt på å dø, kom hele tiden tilbake. Hun tenkte på hvordan hun hadde avvist telefonsamtalen fra moren, som etterpå sendte en melding der hun skrev: Tilgi meg. Kom hjem. Da kan vi prate. Nora, som hadde vært opprørt og følt seg ydmyket, hadde svart med: Tror du at det er nok med en unnskyldning for at alt skal bli godt igjen?

Etter en stund hadde hun angret på de harde ordene sine og dratt hjem, men da var det for sent. Først trodde hun at moren hadde forsøkt å ta livet sitt, men ut fra det ambulansearbeiderne hadde sagt, forsto hun at Mona hadde blitt knivstukket gjentatte ganger. Noen hadde forsøkt å drepe moren hennes. Nora rettet seg opp, masserte seg i tinningen, prøvde å ta seg sammen.

Det var den forbannede Charlotte Victorin, for tiden leder av Seksjon M, som hadde laget trøbbel og fått henne til å reagere så sint og impulsivt mot moren sin. Av en eller annen merkelig grunn som Nora ikke kunne forstå, virket det som om Charlotte hatet Nora og gjorde alt hun kunne for å psyke henne ned og svartmale henne overfor sjefer og kolleger. Nora hadde skiftet jobb og flyttet flere ganger for å slippe å ha noe med Charlotte å gjøre, men det hjalp ikke.

Rett før Nora hadde bestemt seg for å dra hjem og få snakket ut med moren, hadde Charlotte trampet inn på kontoret hennes på politihuset i Porslinsgatan i Malmö uten å banke på. Hun hadde kommet med hånlige antydninger om at Christer Feller ikke var Noras virkelige far. Nora hadde snudd ryggen til henne og bedt henne om å slutte med drittsnakket. Men Charlotte ga seg ikke, i stedet hadde hun stått på kontoret som en isdronning og sagt til henne at hun burde spørre moren sin om det. Etterpå holdt hun mobilen sin opp i luften for at Nora skulle kunne høre ordentlig. Avstanden mellom dem ble fylt av et lydopptak av en samtale der moren hennes anklaget saksordføreren i Høyesterett, Ingemar Wallin, for å være en voldtektsmann. Det var etterpå at Charlotte hadde påstått at han var den virkelige faren til Nora. At hun var et resultat av en voldtekt, ikke et kjærlighetsbarn som hun alltid hadde trodd.

«Hvorfor tror du at Ingemar Wallin har vært så behjelpelig og vært til stede for deg og Mona?» hadde Charlotte poengtert med et hånlig flir på leppene. Etterpå gikk hun og lot Nora være alene med ordene ringende i ørene.

Det siste hadde Nora faktisk selv lurt på flere ganger. De harde ordene til Charlotte traff noe i henne, og det var derfor hun hadde sendt tekstmeldingen til moren sin som hun fortsatt angret på: Hvem er den virkelige faren min? Tekstmeldingen hadde utløst en ordveksling som endte med at Mona til slutt svarte at Christer var Noras far på alle måter som virkelig betydde noe. Dette fikk Nora til å skjønne at moren hennes hadde løyet for henne i alle år. Ingemar Wallin dukket opp som en reddende engel etter at Mona fikk slag, og ordnet med rehabilitering på Mosseberg, et sted som både var dyrt og vanskelig å få plass på. Han tilbød seg også å hjelpe Nora. Sa at hun kunne henvende seg til ham, samme hva det gjaldt. Var det derfor? Fordi han var den biologiske faren hennes?

Nora forlot toalettet og gikk tilbake til venterommet. Der satte hun seg tungt ned på en av stolene. Tårene rant nedover kinnene, de var umulig å stoppe. Hun var helt ferdig – både mentalt og fysisk. Det verket i hele kroppen, og hun lengtet etter å få legge seg ned og sove, hun ønsket å våkne opp og oppdage at alt hadde vært et mareritt.

«Hei, hvordan går det?»

Nora så opp og fikk øye på kollegaen sin, Erika Wallberg, og møtte det bekymrede og granskende blikket hennes. Hun hadde ikke hørt henne komme. Nora slo hendene for ansiktet og snufset. Hun trakk på skuldrene til svar.

Erika satte seg på stolen ved siden av, la hånden sin over Noras og klemte den lett. «Har du fått vite noe?»

Nora ristet på hodet og bet seg i leppen for å holde tårene borte. «Nei, men jeg sier til meg selv at det betyr at mamma fortsatt lever. Det eneste jeg kan gjøre, er å vente.» Hun sukket.

«Har du fått noe å spise? Jeg tok med litt kaffe og noen smørbrød hvis du vil ha.»

«Jeg er ikke sulten», sa Nora og prøvde å smile for å vise at hun satte pris på kollegaens omtanke.

«Når spiste du sist?» Erika ga seg ikke.

Nora trakk på skuldrene igjen. «Det husker jeg ikke.»

«Du må få i deg noe, ellers klarer du ikke dette. Det hjelper verken moren din eller deg.» Erika tok opp en termos, serverte dem hver sin kopp kaffe og ga etterpå Nora et rundstykke med skinke og ost. «Spis», oppfordret hun. «Ta i det minste en bit og drikk sånn at du får i deg væske.»

Nora gjorde som hun fikk beskjed om, og ble overrasket over hvor godt det smakte. «Takk», sa hun, hvorpå Erika ga henne enda et rundstykke.

«Vær så god», sa Erika, som tydeligvis anstrengte seg for å holde tilbake et smil.

Nora skjønte at hun hadde spist nesten uten å tygge, bare presset maten inn i munnen og svelget. Hun skammet seg litt over oppførselen sin, men Erika hadde rett, hun måtte sørge for å holde seg sterk og tenke klart.

«Har dere pågrepet noen?» spurte Nora. «Vet dere hvem som gjorde det?» Politikvinnen i henne dukket opp. Hun følte seg nesten dum som ikke hadde stilt spørsmål til Erika med en gang, men hjernen var et eneste kaos.

Erika ble alvorlig og så på Nora med rynket panne. «Nei, dessverre, men overfallet er klassifisert som et drapsforsøk, og krimteknikerne er fortsatt i huset deres. Vi har folk ute som snakker med naboer og leter etter vitner. Jeg kommer akkurat derfra.» Erika gravde i vesken sin og tok opp et fingeravtrykks-sett og en pose for prøvetaking av DNA. «Teknikerne trenger det for å kunne utelukke deg», forklarte hun.

Nora forsto, hun kjente jo rutinene. Det eneste som spant rundt i hodet hennes, var ordet drapsforsøk. Hun holdt først frem den ene hånden og etterpå den andre. Erika var rask og effektiv, hadde gjort dette mange ganger før. Da Erika tok bomullspinnen i munnen hennes, holdt hun på å kaste opp.

«Unnskyld», sa Erika og lot Nora få hente seg inn før hun fortsatte med bomullspinnen. «Sånn», sa hun etterpå og la prøvene ned i vesken. Hun kremtet forsiktig. «Kan du fortelle hva …» hun nølte som om hun lette etter det riktige ordet. «Hva oppfattet du?»

Nora fortalte hvordan hun hadde kommet hjem og funnet moren sin liggende bevisstløs og blodig på kjøkkengulvet. Hun kom på at ytterdøren hadde vært ulåst, og hun hadde ikke lagt merke til noe spesielt utenfor huset før hun gikk inn.

«Jeg må ha kommet rett etter at det skjedde», sa hun. Innsikten traff henne som et knyttneveslag mot magen. Det ble virkeligere når hun sa det høyt, selv om hun allerede hadde tenkt tanken flere ganger de siste timene. Gjerningspersonen kunne fortsatt ha vært i huset. Hun kunne like gjerne ha ligget på operasjonsbordet, hun også, eller ha vært død. De kunne begge ha vært døde. Nora hev etter pusten og så Erika i øynene. «Men hvem ringte etter ambulanse?» spurte hun.

«Var det ikke du som ringte?»

«Nei», sa Nora. «Jeg rakk ikke det.»

De så spørrende på hverandre. «Jeg skal sørge for at vi sjekker opp i det», sa Erika.

«Men …» sa Nora. «Noen visste hva som hadde skjedd og slo alarm, sannsynligvis bare sekunder etter overfallet på mamma. Kan det ha vært gjerningspersonen? Jeg skjønner ikke?»

Erika ventet litt med å svare, som om hun måtte tenke seg om. «Ikke jeg heller», sa hun til slutt.

Nora rettet seg opp i stolen. «Men drapsforsøk …» Hun visste jo at knivangrep alltid ble klassifisert som drapsforsøk, men likevel. «… moren min har ingen uvenner. Kan det være et innbrudd som gikk skeis? Noen som oppdaget at ytterdøren var ulåst og gikk inn og begynte å lete etter noe å stjele. Og som fikk sjokk da mamma dukket opp? Mamma kan være ganske tøff.»

«Du mener at personen tok en kjøkkenkniv og stakk moren din i affekt, av frykt for å ikke komme seg ut.»

«Jeg vet ærlig talt ikke», sa Nora med et sukk. Luften gikk med ett ut av henne. «Jeg forsøker bare å forstå hva som skjedde.» Hun blunket hardt flere ganger for ikke å begynne å gråte igjen.

«Har moren din sagt noe om at hun har følt seg iakttatt den siste tiden, eller at hun følte seg forfulgt?»

Nora forsøkte å tenke etter. «Nei, ikke som jeg kan huske.»

«Har hun snakket om noe nytt bekjentskap? Håndverkere eller lignende som har besøkt dere?»

«Nei, ikke noe sånt. Mamma er jo fortsatt svak etter slaget hun fikk. Hun holder seg hjemme, for hun orker ikke så mye.»

«Hva med deg? Har du lagt merke til noe spesielt? Ikke noe spesielt som har hendt som får deg til å reagere nå i ettertid?»

«Nei», sa Nora og ristet på hodet. Det var det enkleste. Hun ville virkelig ikke fortelle om krangelen med moren og at Charlotte Victorin hadde kommet med påstander om hvem som var den biologiske faren hennes. Det kunne uansett ikke ha noe å gjøre med overfallet på moren. Hvis hun fortalte det til Erika, så ville alle på jobben få vite det. Det ville spre seg med lynets hastighet, og snart ville journalister, tv og aviser få nyss om det. Ingemar Wallin sto høyt på strå. Det ville være et ordentlig skup. At saksordføreren i Høyesterett hadde et uekte barn. Nora ville ikke ha ansiktet sitt på salgsplakatene og bli knyttet til ham på den måten. Dessuten måtte hun først finne ut hva som var sant.

Døren til operasjonsavdelingen ble åpnet, og en mann i sekstiårsalderen kledd i grønn tunika, matchende bukse og med hvite tøfler på beina kom til syne. Ansiktet var furet med dype rynker i pannen. Håret lå klistret rundt hodet, og der munnbindet hadde sittet, var det merker på kinnene, nesen og opp mot ørene. «Nora Feller?» sa han spørrende. Blikket vekslet mellom Nora og Erika.

Nora reiste seg. Hjertet banket i brystet. Hun kjente at Erika sto inntil henne, og hun grep armen hennes. «Det er meg», fikk Nora frem. Ordene stokket seg. Hun klarte ikke å spørre hvordan operasjonen hadde gått, om moren fortsatt levde. Han så for alvorlig ut.

Mannen presenterte seg som kirurg. «Operasjonen har gått bra», sa han og smilte en anelse. «Moren din hadde flaks, hvis man kan si det sånn. Ingen av knivstikkene skadet vitale organer, men det var bare et spørsmål om millimeter.»

«Kan jeg treffe henne? Får jeg treffe mamma nå?»

«Moren din er kjørt til oppvåkningen på intensivavdelingen. Hun skal være der til hun har våknet og vi ser at tilstanden er stabil. Det er ikke noe som taler imot det for øyeblikket. Jeg foreslår at du drar hjem og sover noen timer.» Blikket hans gled talende over det bleke og herjede ansiktet til Nora. «Vi ringer deg når hun har våknet. Da kan du komme tilbake hit.»

«Kan mamma ha gjort det selv?» undret Nora. Hun var nødt til å stille spørsmålet.

Legen ristet på hodet og så granskende på henne før han svarte. «Nei», sa han så. «Det er helt utelukket.»

«Ok, takk», svarte Nora lettet.

Legen smilte profesjonelt til henne før han ga henne en tafatt klapp på armen og forsvant med lange skritt ut gjennom døren han nettopp hadde kommet inn gjennom.

«Det var gode nyheter, tross alt», sa Erika. «Vil du at jeg skal kjøre deg noe sted?»

Ja, gjerne hjem, holdt Nora på å svare, men kom på at det var umulig. Hvor skulle hun ta veien? Hun trengte å dusje, skifte klær og sove noen timer, ellers ville hun snart besvime av utmattelse. «Men jeg …» begynte Nora.

Erika avbrøt henne. «Teaterhotellet, kanskje. Jeg har en venn som jobber der. Du kan sikkert få en god pris, jeg sjekker med henne. Og jeg kan ordne andre klær til deg.» Hun så talende på den store T-skjorten og joggebuksen.

Nora visste at det ikke dreide seg om omtanke da de tok hånd om de blodtilsølte klærne hun hadde hatt på seg. Som etterforsker visste hun at det var selvsagt at noen som på noen som helst måte hadde vært i nærheten av et drap eller for den del, et drapsforsøk, også kunne bli mistenkt. Om ikke annet ville en analyse av klærne og blodet muligens utelukke henne fra å ha vært innblandet.

Nora nikket takknemlig. Det var virkelig en lettelse å få vite at moren ville klare seg og at hun hadde Erika til å støtte seg. Adrenalinet tok slutt. Alle spenninger ga etter og kroppen kjentes med ett blytung. Nå visste hun også at det ikke var hennes feil. At Mona ikke hadde forsøkt å ta livet av seg. Sinnet blusset et øyeblikk opp igjen da hun tenkte på Charlotte og det hun hadde sagt. Nora aktet å finne ut av sannhetsgehalten i påstanden til Charlotte, og hun ville konfrontere Ingemar Wallin.

Hun så på Erika. «Er Seksjon M fortsatt i Malmö?» Hun ville ikke spørre spesifikt etter Charlotte. Riktignok så hadde hun delt mistankene sine om Seksjon M med Erika, som hun den siste tiden var blitt stadig mer fortrolig med. Men denne gangen aktet hun å være like utstudert og sleip som Charlotte.

Erika, som holdt på å legge termosen og krusene ned i vesken sin, sendte henne et forbauset blikk. «Ja, i alle fall Charlotte og Petrovic. De sitter med statsadvokaten og samler materialet etter drapsetterforskningen av Sophia Bernhard. Bor fortsatt på MJs. De andre og bussen har jeg ikke sett. Jeg hørte at de hadde forlatt Malmö. Hvorfor lurer du på det? Herregud, du tror vel ikke …»

«Nei, nei», sa Nora. «Jeg bare … Jeg vet ikke hvorfor. Hodet mitt fungerer ikke som det skal akkurat nå.» Hun forsøkte å se uberørt ut, men innvendig vokste mistanken seg stadig sterkere. Charlotte hatet Nora, og hvem andre ville gå etter moren hennes. At Charlotte var i stand til å drepe, hadde hun allerede bevist. Og å drepe Mona for å lage vansker for Nora, var sikkert ingen stor greie for Charlotte. Nora ble fylt av et raseri som til og med overrasket henne selv, og knyttet nevene bak ryggen for at Erika ikke skulle se det.

Det var på tide å gjøre opp med Charlotte en gang for alle. Tanken fylte henne med styrke og besluttsomhet. Denne gangen aktet hun ikke å bøye av. Erika så ut til å kjøpe forklaringen hennes, og de forlot venterommet der Nora forsto at hun hadde befunnet seg i mer enn ti timer. Hun hadde ikke engang reflektert over hva klokken var, før nå.

